Det går trægt med at udleje de 114 lejligheder i Gellerupparken i Aarhus, der som de første er opført af private investorer.

Indflytningen begynder 1. juli, men foreløbigt er kun 30 af dem lejet ud.

Anette Rasmussen er en af de nye beboere, og hun ser frem til at flytte ind.

- Området har mange gode ting. Gode indkøbsmuligheder, natur ved Brabrand Sø og tæt på Aarhus. Det er nyt, når vi flytter ind, så det er en god kombination, siger hun.

Anette Rasmussen kommer fra Bjerringbro og har fået job i Aarhus. Hun vil gerne være med til at ændre Gellerupplanens dårlige ry som ghetto.